AHOLINING KENG QATLAMI, ShU JUMLADAN YoSh OILALAR UChUN UY-JOY QURILIShINI VA REKONSTRUKSIYA QILIShNI MOLIYALAShTIRISh VA KREDITLASh TARTIBI TO‘G‘RISIDA NIZOMNI TASDIQLASh HAQIDA

O‘zbekiston Respublikasining “O‘zbekiston Respublikasining Markaziy banki to‘g‘risida”, “Banklar va bank faoliyati to‘g‘risida”gi qonunlari, O‘zbekiston Respublikasi Prezidentining 2005-yil 16-fevraldagi PQ-10-son “Uy-joy qurilishi va uy-joy bozorini yanada rivojlantirish chora-tadbirlari to‘g‘risida”gi qarori (O‘zbekiston Respublikasi qonun hujjatlari to‘plami, 2005-yil, 7-son, 54-modda), 2007-yil 18-maydagi PF-3878-son “Yosh oilalarni moddiy va ma’naviy qo‘llab-quvvatlashga doir qo‘shimcha chora-tadbirlari to‘g‘risida”gi Farmoniga (O‘zbekiston Respublikasi qonun hujjatlari to‘plami, 2007-yil, 19-20-son, 192-modda) muvofiq Markaziy bank Boshqaruvi qaror qiladi:
 1. Aholining keng qatlami, shu jumladan yosh oilalar uchun uy-joy qurilishini va rekonstruksiya qilishni moliyalashtirish va kreditlash tartibi to‘g‘risida nizom ilovaga muvofiq tasdiqlansin.
 2. Mazkur qaror O‘zbekiston Respublikasi Adliya vazirligida davlat ro‘yxatidan o‘tkazilgan kundan o‘n kundan keyin amalga kiritilsin.
 Mazkur Nizom O‘zbekiston Respublikasining “O‘zbekiston Respublikasining Markaziy banki to‘g‘risida”, “Banklar va bank faoliyati to‘g‘risida”gi qonunlari, O‘zbekiston Respublikasi Prezidentining 2005-yil 16-fevraldagi PQ-10-son “Uy-joy qurilishi va uy-joy bozorini yanada rivojlantirish chora-tadbirlari to‘g‘risida”gi qarori (O‘zbekiston Respublikasi qonun hujjatlari to‘plami, 2005-yil, 7-son, 54-modda), 2007-yil 18-maydagi PF-3878-son “Yosh oilalarni moddiy va ma’naviy qo‘llab-quvvatlashga doir qo‘shimcha chora-tadbirlari to‘g‘risida”gi Farmoniga (O‘zbekiston Respublikasi qonun hujjatlari to‘plami, 2007-yil, 19-20-son, 192-modda) muvofiq tijorat banklari (keyingi o‘rinlarda bank deb yuritiladi) tomonidan pudrat qurilish tashkilotlariga ko‘p kvartirali uylarni qurilishini va rekonstruksiyasini moliyalashtirish va kreditlash tartibini belgilaydi.
 1. Ushbu Nizomga asosan banklar tomonidan kreditlar pudrat qurilish tashkilotlariga qaytarishlik, to‘lovlilik, ta’minlanganlik, muddatlilik va ulardan maqsadli foydalanish shartlarida qonun hujjatlarida belgilangan tartibda kelishilgan yakka tartibdagi va namunaviy loyihalar bo‘yicha, qurilishning belgilangan normalari va qoidalariga rioya qilgan holda ko‘p kvartirali uylarni foydalanishga tayyor holda (“kaliti bilan”) qurish yoki rekonstruksiya qilish sharti bilan beriladi.
 Bunda, agar qonun hujjatlarida boshqacha qoida belgilanmagan bo‘lsa, pudrat qurilish tashkiloti bir vaqtning o‘zida ham buyurtmachi ham pudratchi sifatida faoliyat ko‘rsatadi.
 2. Pudrat qurilish tashkilotlariga ko‘p kvartirali uylarni qurish yoki rekonstruksiya qilish uchun kreditlar berish, ushbu qurilish tashkilotining asosiy yoki ikkilamchi hisobvarag‘iga xizmat ko‘rsatuvchi bank tomonidan amalga oshiriladi.
 3. O‘zbekiston Respublikasi Vazirlar Mahkamasining 2003-yil 12-sentabrdagi 395-son qarori bilan tasdiqlangan “Markazlashtirilgan manbalar hisobiga qurilishni tashkil etish, moliyalashtirish va kreditlash tartibi to‘g‘risida nizom”ning (O‘zbekiston Respublikasi qonun hujjatlari to‘plami, 2003-yil, 17-son, 146-modda) 40-bandiga muvofiq ko‘p kvartirali uylarni foydalanishga tayyor holda qurishda tugallanmagan ishlab chiqarish xarajatlari obyekt foydalanishga topshirilgunga qadar pudratchining balansida bo‘ladi va uning soliq solinadigan bazasiga kiritilmaydi. Qurilish yakunlangandan keyin ko‘p kvartirali uylar qonun hujjatlariga muvofiq foydalanishga topshiriladi. 
 4. Pudrat qurilish tashkiloti qurilayotgan yoki rekonstruksiya qilinayotgan ko‘p kvartirali uy qiymatining 20 foizidan kam bo‘lmagan miqdordagi o‘z aylanma mablag‘lariga hamda qurilish sohasida ko‘p yillik tajribaga, yetarli moddiy-texnika bazasi va tajribali mutaxassislarga ega bo‘lishi lozim. 
 5. Bank tomonidan ko‘p kvartirali uylarni qurish yoki rekonstruksiya qilish uchun ajratiladigan kredit miqdori uning, ya’ni tayyor holda qurilayotgan yoki rekonstruksiya qilinayotgan ko‘p kvartirali uyning qiymatidan qurilish tashkilotining o‘z aylanma mablag‘lari va biznes-rejasida olinishi rejalashtirilgan foyda miqdori chegirilgan holda, ammo qurilish obyektining 70 foizidan ko‘p bo‘lmagan miqdorda belgilanadi.
 Agar pudrat qurilish tashkiloti quriladigan yoki rekonstruksiya qilinadigan ko‘p kvartirali uy qiymatining 20 foizi miqdoridagi o‘z aylanma mablag‘iga ega bo‘lmasa, bank kredit qo‘mitasi uning ijobiy kredit tarixini hisobga olib (qonun hujjatlarida belgilangan hollar bundan mustasno), o‘z qarori bilan quriladigan yoki rekonstruksiya qilinadigan ko‘p kvartirali uy qiymatining shu miqdordagi qismiga ham kredit ajratishi mumkin. Bunda bank tomonidan ajratiladigan kreditning umumiy summasi qurilayotgan yoki rekonstruksiya qilinayotgan ko‘p kvartirali uy qiymatining 90 foizigacha miqdorini tashkil etishi mumkin.
 6. Ko‘p kvartirali uylarni foydalanishga tayyor holda qurish sharti bilan uylarni qurayotgan yoki rekonstruksiya ishlarini amalga oshirayotgan, shuningdek O‘zbekiston Respublikasi Vazirlar Mahkamasining 1999-yil 20-dekabrdagi 532-son qarori (O‘zbekiston Respublikasi Hukumatining qarorlari to‘plami, 1999-y., 12-son, 70-modda) bilan tasdiqlangan “Obyektlarni davlat mablag‘lari va Hukumat kafolati ostidagi kreditlar hisobiga barpo etishda qurilish tavakkalchiliklarini majburiy sug‘urta qilish to‘g‘risida nizom”ga muvofiq, sug‘urta kompaniyalari bilan qurilish obyektini sug‘urtalash shartnomasini tuzgan pudrat qurilish tashkilotlari kreditlanadi. Bunda sug‘urta shartnomasi kreditlovchi bank foydasiga tuziladi. 
 7. Kreditdan foydalanish muddati qurilish yoki rekonstruksiya qilish ishlarini amalga oshirish muddatlaridan kelib chiqqan holda, ammo 2 yildan ko‘p bo‘lmagan muddatga beriladi. Bunda 18 oydan oshmagan muddatga imtiyozli davr berilishi mumkin.
 8. Kredit bo‘yicha foiz stavkasi miqdori tomonlar kelishuviga asosan belgilanadi. 
 9. Zarar ko‘rib ishlayotgan, nolikvid balansga ega bo‘lgan, qurilish xatarlarini sug‘urtalash bo‘yicha sug‘urta to‘lovlarini to‘liq hajmda to‘lamagan pudrat qurilish tashkilotlariga, shuningdek, ulardan foydalanishga topshirish muddatlari kechiktirilgan, qurilishi tugallanmagan kreditlanadigan obyektlar yoki ilgari berilgan kreditlar bo‘yicha muddatida to‘lanmagan qarz yoki boshqa moliyaviy majburiyatlar mavjud bo‘lganida, ko‘p kvartirali uylarni foydalanishga tayyor holda qurilishiga kreditlar berilmaydi.
 10. Pudrat qurilish tashkiloti tomonidan kredit olish uchun bankka quyidagi hujjatlar taqdim etiladi:
 a) kredit maqsadi, ta’minoti, muddati va summasi ko‘rsatilgan kredit olishga buyurtmanoma;
 b) ko‘p kvartirali uy qurilishi uchun yer uchastkasi ajratilganligi va ushbu yer uchastkasiga bo‘lgan huquqni yoki rekonstruksiya qilinadigan obyektga bo‘lgan huquqni tasdiqlovchi hujjatlar;
 v) belgilangan tartibda tasdiqlangan loyiha-smeta hujjatlari;
 g) Qurilish vazirligining hududiy boshqarmalari tomonidan berilgan ekspertiza xulosalari, qurilish-montaj ishlarini bajarishga ruxsati;
 d) elektr energiya, gaz, issiqlik energiyasi, suv va kanalizatsiyaga ulashning texnik shartlari;
 e) belgilangan tartibda tasdiqlangan qurilishning aniq mo‘ljalli ro‘yxati, titul ro‘yxati va qurilish-montaj ishlarini bajarish jadvallari;
 j) pudrat qurilish tashkilotining qurilish tavakkalchiliklarini sug‘urtalash yuzasidan tuzgan shartnoma nusxasi va sug‘urta polisi;
 z) biznes-reja;
 i) pudrat qurilish tashkilotining kreditga layoqatlilik darajasini aniqlash uchun uning oxirgi hisobot sanasiga bo‘lgan moliyaviy hisobotlari (1, 2, 4 va 5-sonli shakllar);
 k) kredit bo‘yicha ta’minot turi va ushbu ta’minot bo‘yicha belgilangan tartibda rasmiylashtirilgan tegishli hujjatlar;
 l) boshqa tashkilot va muassasalar oldidagi qarzdorliklari va boshqa banklardagi mavjud mablag‘lari bo‘yicha ma’lumotnomalar (ma’lumotlar moliyaviy hisobotlarga mos bo‘lishi lozim) hamda boshqa tashkilot va muassasalar ustav kapitallaridagi ishtiroki to‘g‘risidagi ma’lumotnoma; 
 m) qurilayotgan yoki rekonstruksiya qilinayotgan ko‘p kvartirali uydagi qavatlar soni, har bir kvartiraning umumiy va yashash maydonlari hajmi, 1 kv.m. o‘rtacha qiymati hamda har bir kvartirani aniq qiymati ko‘rsatilgan ma’lumotnoma.
 11. Bank pudrat qurilish tashkiloti tomonidan taqdim etilgan ma’lumotlarni loyiha hujjatlariga mos ravishda tuzilganligini tekshiradi va ular asosida beriladigan kredit miqdorini aniqlaydi.
 12. Beriladigan kredit miqdori aniqlangandan keyin bank qarz oluvchining moliyaviy holatini tahlil qiladi va uning kreditga layoqatlilik darajasini aniqlaydi.
 Barcha tahlillar amalga oshirilganidan keyin bank kredit bo‘limi xodimi va kredit bo‘limi boshlig‘i tomonidan imzolangan xulosa tuziladi va bank kredit qo‘mitasiga taqdim etiladi. 
 13. Bank kredit qo‘mitasi kredit buyurtmanomasi, unga ilova qilingan barcha hujjatlarni va ushbu kredit buyurtmanomasi bo‘yicha bankning kredit bo‘limi xulosasini ko‘rib chiqib arizani qanoatlantirish yoki rad etish to‘g‘risida qaror qabul qiladi. Kredit buyurtmanomasini ko‘rib chiqish muddati ushbu buyurtmanoma va unga ilova qilingan barcha hujjatlar taqdim etilgan sanadan e’tiboran 3 bank ish kunidan oshmasligi kerak.
 Bankning kredit qo‘mitasi tomonidan kredit berishni rad etish to‘g‘risida qaror qabul qilingan taqdirda, bank tomonidan qaror qabul qilingan kundan keyingi bank ish kunidan kechiktirilmagan muddatda qarz oluvchiga, kredit berishning rad etilishi sabablari ko‘rsatilgan yozma xulosa jo‘natiladi.
 14. Bankka pudrat qurilish tashkiloti tomonidan quyidagi ta’minot turlaridan biri yoki bir nechtasi taqdim etiladi:
 ko‘chmas va ko‘char mulk garovi;
 bank yoki sug‘urta tashkiloti kafolati;
 uchinchi shaxs kafilligi;
 kreditni qaytarilmaslik xatarining sug‘urtasi.
 pudrat qurilish tashkiloti tomonidan qurilayotgan yoki rekonstruksiya qilinayotgan ko‘p kvartirali uydagi kvartiralarning kelajakda sotilishidan tushadigan mablag‘lar garovi.
 15. Ko‘p kvartirali uyni qurish yoki rekonstruksiya qilish uchun berilgan kreditlarni qaytarilish ta’minoti sifatida ushbu uydagi kvartiralarni kelajakda sotishdan tushadigan tushumlar garovga olingan taqdirda bu borada alohida garov shartnomasi tuziladi. 
 Garov shartnomasida bank krediti hisobidan qurilayotgan yoki rekonstruksiya qilinayotgan ko‘p kvartirali uydagi kvartiralarni sotishdan tushgan barcha tushum bevosita kredit uchun hisoblangan foizlar to‘loviga va kreditni qaytarishga yo‘naltirilishi belgilab qo‘yiladi. Ushbu shart kredit shartnomasida ham belgilab qo‘yilishi lozim. 
 16. Kredit shartnomasi imzolangan paytdan boshlab olingan kreditlar to‘liq so‘ndirilguniga, komissiyalar, foizlar va ularga doir penyalar to‘languniga qadar amal qiladi.
 17. Ko‘p kvartirali uylarni qurish, rekonstruksiya qilish uchun bank tomonidan kredit berish, qarz oluvchi nomiga har bir obyekt nomi va raqami aks ettirilgan alohida ssuda hisobvarag‘i ochish hamda ushbu hisobvaraqdan pudrat qurilish tashkilotining to‘lov topshiriqnomasi asosida quyidagi maqsadlar uchun pul mablag‘larini naqd pulsiz shaklda o‘tkazish yo‘li bilan amalga oshiriladi:
 qurilish materiallarini xarid qilish uchun; 
 qurilish montaj ishlarini bajarish jadvallariga muvofiq yordamchi pudrat tashkilotlariga bajariladigan va bajarilgan ishlar, avtotransport xizmatlari va mexanizm xizmatlari uchun to‘lovlarni amalga oshirish uchun; 
 to‘g‘ridan to‘g‘ri ishlab chiqarish xarajatlari (yoqilg‘i-moylash materiallari, tabiiy gaz, elektroenergiya, suv va boshqalar) uchun; 
 kreditlanayotgan qurilish obyektida band bo‘lgan xodimlarga ish haqi to‘lash bilan bog‘liq xarajatlar uchun.
 18. Ssuda hisobvarag‘idan qurilishning titul ro‘yxatiga va kapital mablag‘lardan foydalanishning unda ko‘rsatilgan yo‘nalishlariga muvofiq kelmaydigan to‘lovlarni amalga oshirishga yo‘l qo‘yilmaydi.
 19. Pudrat qurilish tashkilotini kreditlash bosqichma-bosqich moliyalashtirish va qurilish-montaj ishlarni bajarish jadvallari asosida quyidagi tartibda amalga oshiriladi:
 a) qarz oluvchining ssuda hisobvarag‘idan uning to‘lov topshiriqnomasiga asosan kredit shartnomasi umumiy summasining 50 foizigacha miqdorda avans to‘lovlari bo‘yicha;
 b) qarz oluvchi tomonidan avans mablag‘lari hisobiga bajarilgan ishlar dalolatnomasi taqdim etilgandan so‘ng (avans miqdoridan kam bo‘lmagan miqdorda), kredit shartnomasi umumiy summasining qolgan 50 foizi bajarilgan ishlardan kelib chiqqan holda. Bunda bankning mas’ul xodimlari joyiga chiqqan holda berilgan kredit mablag‘larini maqsadli ishlatilganini o‘rgangan holda dalolatnoma tuzadi.
 20. Berilgan kreditlarga foizlar kredit qoldig‘iga har kuni hisoblab boriladi va kredit shartnomasida belgilangan muddatlarda undiriladi. 
 21. Berilgan kreditlarga hisoblangan foizlar va kredit bo‘yicha asosiy qarzni qaytarish, pudrat qurilish tashkiloti tomonidan bank krediti hisobiga qurilayotgan yoki rekonstruksiya qilinayotgan ko‘p kvartirali uydagi kvartiralarni sotishdan tushgan mablag‘larni jamlash maqsadida ochiladigan maxsus moliyalashtirish depozit hisobvaraqdagi (22626 — korxona va tashkilotlarning maqsadli mablag‘lari) mablag‘lar hisobidan amalga oshiriladi.
 22. Ko‘p kvartirali uyni qurish uchun bankdan kredit olgan pudrat qurilish tashkiloti kredit bergan bankka unga qurilayotgan ko‘p kvartirali uylarni sotishdan tushgan mablag‘larni jamlash uchun alohida maxsus moliyalashtirish depozit hisobvarag‘i ochishni so‘rab ariza taqdim etadi. 
 Bank pudrat qurilish tashkilotining ushbu arizasi asosida unga belgilangan tartibda 22626-sonli “Korxona va tashkilotlarning maqsadli mablag‘lari” maxsus moliyalashtirish depozit hisobvarag‘ini ochadi.
 23. Ushbu maxsus moliyalashtirish depozit hisobvarag‘iga faqat bank krediti hisobiga qurilayotgan ko‘p kvartirali uydagi kvartiralarni sotishdan tushgan pul mablag‘lari kirim qilinadi.
 24. Pudrat qurilish tashkiloti tomonidan ko‘p kvartirali uylardagi kvartiralar ushbu turar joylarning loyiha-smeta hujjatlarida belgilangan narxlarda, tijorat banklarining ipoteka kreditlari orqali aholi, shu jumladan yosh oilalarga Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari qoshidagi ishchi guruhlarining tavsiyalariga binoan qonun hujjatlarida belgilangan tartibda sotiladi. 
 Ko‘p kvartirali uydagi kvartiralarning bir qismini bank bilan kelishilgan holda korxona va tashkilotlar tomonidan belgilangan tartibda oldindan pul o‘tkazish orqali sotib olib ularda ishlab turgan yosh oilalar a’zolari va boshqa xodimlariga berishlari mumkin.
 25. Qurilish pudrat tashkilotiga ko‘p kvartirali uyni qurish yoki rekonstruksiya qilish uchun kredit bergan bank tomonidan ko‘p kvartirali uydagi kvartirani sotib olish uchun kredit berish borasida ijobiy qaror qabul qilinganidan keyin qarz oluvchi har bir jismoniy shaxsga ularning arizalariga muvofiq kvartira qiymatining 25 foizidan kam bo‘lmagan dastlabki badalni kiritib qo‘yish uchun jamg‘arma omonat hisobvaraqlari ochiladi va dastlabki badal kirim qilinadi hamda unga Markaziy bankning amaldagi qayta moliyalash stavkasining 75 foizidan kam bo‘lmagan stavkada foiz hisoblab boriladi. 
 26. Banklar jamg‘arma omonat hisobvarag‘iga sotib olinadigan kvartira qiymatining 25 foizidan kam bo‘lmagan miqdorda badal kirim qilinganligi to‘g‘risida pudrat qurilish tashkilotiga badal kiritgan jismoniy shaxslar ro‘yxatini ilova qilgan holda ma’lumotnomani taqdim etadi.
 Ushbu ma’lumotnoma pudrat qurilish tashkiloti uchun jismoniy shaxs bilan ko‘p kvartirali uydagi kvartirani sotish borasida shartnoma tuzish uchun asos bo‘lib xizmat qiladi.
 27. Pudrat qurilish tashkilotidan ko‘p kvartirali uydagi kvartirani sotib olayotgan jismoniy shaxs bankdan kredit olmasdan to‘liqligicha o‘z mablag‘lari hisobiga sotib olmoqchi bo‘lgani taqdirda birinchi badalni kiritish uchun jamg‘arma omonat hisobvarag‘ini qurilish pudrat tashkilotiga ko‘p kvartirali uyni qurish yoki rekonstruksiya qilish uchun kredit bergan bankda ochadi. Jismoniy shaxs va pudrat qurilish tashkiloti o‘rtasida ko‘p kvartirali uydagi kvartirani sotib olish borasida shartnoma tuzilgandan keyin jismoniy shaxs kvartira qiymatining qolgan 75 foizini o‘zining nomiga ochilgan jamg‘arma omonat hisobvarag‘iga birdaniga yoki qismlarga bo‘lib o‘tkazishi mumkin.
 28. Dastlabki badalning bir qismini yoki barcha summasini yosh oila a’zolari (er yoki xotin)ning ish beruvchisi bo‘lgan yuridik shaxslar tomonidan pul o‘tkazish orqali ipoteka krediti oluvchi yosh oila a’zosi nomiga ochilgan jamg‘arma omonat hisobvarag‘iga o‘tkazib berilishi mumkin. 
 29. Jismoniy shaxsga ko‘p kvartirali uydagi kvartirani sotib olish uchun qurilish pudrat tashkilotiga ko‘p kvartirali uyni qurish yoki rekonstruksiya qilish uchun kredit bergan bank tomonidan unga O‘zbekiston Respublikasi Vazirlar Mahkamasining 2007-yil 3-yanvardagi 2-sonli qarori bilan tasdiqlangan “Uy-joy qurilishiga, uni rekonstruksiya qilishga va sotib olishga ipoteka krediti berish to‘g‘risida nizom”da (O‘zbekiston Respublikasi qonun hujjatlari to‘plami, 2007-yil, 1-2-son, 9-modda) belgilangan tartibda ipoteka krediti beriladi.
 Yosh oilalarga ipoteka krediti berilishida “Tijorat banklari tomonidan yosh oilalarga imtiyozli asosda kreditlar berish tartibi to‘g‘risida nizom”da (ro‘yxat raqami 1697, 2007-yil 18-iyul) (O‘zbekiston Respublikasi qonun hujjatlari to‘plami, 2007-y., 29-30-son, 308-modda) belgilangan imtiyozlar hisobga olinadi.
 30. Jismoniy shaxslarning jamg‘arma omonat hisobvaraqlarida sotib olinayotgan ko‘p kvartirali uydagi kvartira qiymatiga teng miqdorda to‘plangan mablag‘lar yoki kamida 25 foiz boshlang‘ich badali kiritilgan va qolgan qismiga rasmiylashtirilgan ipoteka krediti mablag‘lari jismoniy shaxs va pudrat qurilish tashkiloti o‘rtasida kvartirani oldi-sotdi shartnomasi imzolanganidan hamda ko‘p kvartirali uy qonun hujjatlarida belgilangan tartibda foydalanishga (ekspluatatsiyaga) qabul qilingandan keyin pudrat qurilish tashkilotining 22626-sonli “Korxona va tashkilotlarning maqsadli mablag‘lari” maxsus moliyalashtirish depozit hisobvarag‘iga o‘tkazib beriladi.
 Yuridik shaxslar tomonidan ushbu ko‘p kvartirali uydagi kvartirani o‘z xodimlariga, shu jumladan yosh oilalar toifasiga kiruvchi xodimlariga qonun hujjatlarida belgilangan tartibda sotib olish uchun o‘tkazib berilgan mablag‘lari ham ushbu 22626-sonli “Korxona va tashkilotlarning maqsadli mablag‘lari” maxsus moliyalashtirish depozit hisobvarag‘iga kirim qilinadi.
 31. Pudrat qurilish tashkilotining 22626-sonli “Korxona va tashkilotlarning maqsadli mablag‘lari” maxsus moliyalashtirish depozit hisobvarag‘iga ko‘p kvartirali uylardagi kvartiralarni sotish natijasida kelib tushgan mablag‘lar, birinchi navbatda ko‘p kvartirali uylarni qurish yoki rekonstruksiya qilish uchun olingan kreditlarga hisoblangan foizlar to‘loviga va kreditlarni qaytarishga yo‘naltiriladi. 
 Ko‘p kvartirali uy qiymatining 5 foizi miqdoridagi qismi davlat qabul qilish hay’ati dalolatnomasi rasmiylashtirilgan sanadan shartnomada qayd etilgan pudrat qurilish tashkilotining kafolatli muddati tamom bo‘lgunga qadar, biroq moliyaviy yil tugashidan kechikmay 22626-sonli “Korxona va tashkilotlarning maqsadli mablag‘lari” maxsus moliyalashtirish depozit hisobvarag‘ida saqlab turiladi va qolgan ortiqcha mablag‘lar belgilangan tartibda bank tomonidan memorial order bilan pudrat qurilish tashkilotining asosiy hisobvarag‘iga o‘tkazib beriladi.
 32. Pudrat qurilish tashkiloti kredit bo‘yicha qarz qoldig‘ini qaytarishni va unga hisoblangan foiz to‘lovlarini muddatidan oldin bank bilan kelishgan tartibda amalga oshirishi mumkin. 
 33. Banklar kreditdan foydalanishning butun davri davomida doimiy monitoringni amalga oshiradi. Monitoring davomida bank ko‘p kvartirali uylarni qurish yoki rekonstruksiya qilish jadvaliga rioya qilinishini, ssuda hisobvarag‘idan to‘lovlarni amalga oshirish vaqtida ularning loyihaga muvofiqligini va kreditdan maqsadli foydalanilishini, kreditni qaytarilishini hamda uning bo‘yicha foizlar to‘lanishini va kredit ta’minoti holati bo‘yicha nazoratini amalga oshiradi. 
 Bank monitoring davomida berilgan kreditni maqsadga muvofiq ishlatilayotganligini bevosita joyiga chiqqan holda o‘rganadi, shuningdek, zaruriyat vujudga kelganda nazorat o‘lchovlarini ham amalga oshiradi. Monitoring vaqtida berilgan kreditlar boshqa maqsadlarda ishlatilganligi yoki hisobotlarda qayd etilgan hajmlarda qurilish-montaj ishlari bajarilmaganligi aniqlangan taqdirda bank boshqa maqsadlarga ishlatilgan kreditlarni va hisoblangan penyalarni undirib olish choralarini ko‘radi. 
 Bank tomonidan kreditdan boshqa maqsadlarda foydalanganlik uchun qarz oluvchiga nisbatan qo‘llaniladigan javobgarlik choralari kredit shartnomasida belgilangan bo‘lishi kerak.
 34. Asosiy qarz va u bo‘yicha hisoblangan foizlar kredit shartnomasida belgilangan muddatlarda qaytarilmagan taqdirda, bank qarz oluvchining majburiyatlarini bajarilmayotgani sabablarini aniqlaydi va muddatida qaytarilmagan kreditni qaytarishni ta’minlash choralarini ko‘rishni talab qiladi.
 35. Agar kreditni o‘z vaqtida undirish bo‘yicha ko‘rilgan choralar zarur natijani bermasa va kreditning qarz oluvchi tomonidan o‘z vaqtida va to‘liq qaytarilmaslik xavfi vujudga kelsa, berilgan kreditni va u bo‘yicha hisoblangan foizlarni muddatidan oldin undirib oladi. Ushbu shartlar kredit shartnomasida belgilangan bo‘lishi kerak.
 36. Mazkur Nizom talablarining buzilishida aybdor shaxslar qonun hujjatlarida belgilangan tartibda javobgarlikka tortiladilar.